b'\n_START_ARTICLE_\nLouis Chevrolet\n_START_SECTION_\n\xc5\xbdivot\n_START_PARAGRAPH_\nV roku 1886 sa rodina pres\xc5\xa5ahovala zo \xc5\xa0vaj\xc4\x8diarska do burgundsk\xc3\xa9ho mesta Beaune. V tom \xc4\x8dase sa mlad\xc3\xbd Louis zauj\xc3\xadmal o automobily a preteky. V rokoch 1895 a 1899 pracoval ako mechanik v obchode s bicyklami firmy Roblin. Potom odi\xc5\xa1iel do Par\xc3\xad\xc5\xbea, kde v\xc5\xa1ak pobudol len kr\xc3\xa1tko a v roku 1900 sa vydal do kanadsk\xc3\xa9ho Montrealu. Nasleduj\xc3\xbaci rok pre\xc5\xa1iel do New Yorku k firme Fiat._NEWLINE_A\xc5\xbe do roku 1909 pracoval a pretekal pre firmu Buick Motor Company, kde mal mo\xc5\xbenos\xc5\xa5 nau\xc4\x8di\xc5\xa5 sa v\xc5\xa1etko o kon\xc5\xa1trukcii automobilov. Potom sa pustil do v\xc3\xbdvoja motora pre vlastn\xc3\xbd automobil. Jeho partnerom sa zakr\xc3\xa1tko stal William Durant, spolo\xc4\x8dne v Detroite zalo\xc5\xbeili podnik Chevrolet Motor Car Company. V roku 1915 v\xc5\xa1ak medzi nimi do\xc5\xa1lo k roztr\xc5\xbeke v ot\xc3\xa1zkach kon\xc5\xa1trukcie a Chevrolet svoj podiel Durantovi predal. O rok nesk\xc3\xb4r sa firma zl\xc3\xba\xc4\x8dila s Durantom vlastnen\xc3\xbdmi General Motors. _NEWLINE_Chevrolet sa vrhol na pretekanie. Jeho partnerom sa stal Howard E. Blood a spolo\xc4\x8dne zalo\xc5\xbeili firmu Cornelian, ktor\xc3\xa1 sa plne s\xc3\xbastredila na v\xc3\xbdrobu mal\xc3\xbdch vozidiel pre preteky Indy 500. Pre poruchu motora sa v ro\xc4\x8dn\xc3\xadku 1915 ich vozidlo riaden\xc3\xa9 Louisom umiestnil na 20. mieste. Louis sa pretekov z\xc3\xba\xc4\x8dastnil celkom \xc5\xa1tyrikr\xc3\xa1t, jeho najlep\xc5\xa1\xc3\xadm v\xc3\xbdsledkom bolo siedme miesto. O rok nesk\xc3\xb4r zalo\xc5\xbeil Louis s bratom Gastonom \xc4\x8fal\xc5\xa1iu firmu Frontenac Motor Corporation, ktor\xc3\xa1 navrhovala a vyr\xc3\xa1bala pretek\xc3\xa1rske automobily._NEWLINE_Louis bol star\xc5\xa1\xc3\xadm bratom Gastona (1892\xc2\xa0\xe2\x80\x93\xc2\xa01920), ktor\xc3\xbd s vozidlom vlastnej kon\xc5\xa1trukcie v roku 1920 zv\xc3\xad\xc5\xa5azil v pretekoch 500 m\xc3\xad\xc4\xbe v Indianapolise. _NEWLINE_Louisa Chevroleta pochovali v Indianapolis. V roku 1992 bol uveden\xc3\xbd do International Motorsports Hall of Fame.'